

**UDRUŽENJE SLIJEPIH KANTONA SARAJEVO**

**SARAJEVO,ul. Podgaj br.7, Tel:033 445 185,**

**Fax: 033 445 394**

**e-mail:usgks@bih.net.ba**

**www:slijepi - sa.org.ba**

**Broj:\_\_\_\_\_\_\_\_\_\_\_\_\_/24**

**Datum:13.03.2024.god.**

### 

### **I Z V J E Š T A J**

#### O RADU UDRUŽENJA SLIJEPIH KANTONA SARAJEVO

**ZA 2023. GODINU**

## **I - UVOD**

Udruženje slijepih Kantona Sarajevo svoj rad i aktivnosti u 2023.godini, realizovalo je u skladu sa Programom rada i djelovanja Udruženja za 2023.godinu, koji je Skupština Udruženja usvojila 15.10.2022.godine, kao i sa akcionim planovima projekata koje je implementiralo Udruženje.

Sve aktivnosti su se realizovale u skladu sa propisima i procedurama koje su utvrđivali nadležni organi. Nastojalo se da se u što većoj mjeri pruži podrška slijepim osobama i drugim osobama s invaliditetom i ostvare ciljevi Udruženja, koji su utvrđeni Statutom Udruženja.

Većina aktivnosti realizovana je kroz razne projekte koje je Udruženje implementiralo u 2023.godini, kao i kroz redovne programske aktivnosti. Sredstva su osim kroz projekte obezbjeđivana od članarina, donacija pravnih i fizičkih lica iz zemlje i inozemstva, uključujući i pomažuće članove, što je bitno olakšalo realizaciju programskih aktivnosti.

Kanton Sarajevo je pružao određenu podršku Udruženju slijepih, preko Ministarstva za rad, socijalnu politiku, raseljena lica i izbjeglice, koje je iz Budžeta Kantona Sarajevo sufinansiralo dio najosnovnijih troškova koji su potrebni za rad Stručne službe i funkcionisanje Udruženja.

Gradska uprava Grada Sarajeva kontinuirano podržava rad Udruženja slijepih kroz sufinansiranje „Zvučnih novina“. Odobrena sredstva u pravilu ne mogu ni iz bliza pokriti troškove izdavanja „Zvučnih novina“, pa se njihovo finansiranje obezbjeđuje i iz drugih izvora.

Ovdje treba istaći da je Gradsko vijeće Grada Sarajeva, na prijedlog gradonačelnice, donijelo odluku o proglašenju Udruženja slijepih od posebnog značaja za Grad Sarajevo.

U 2023.godini općine Novi Grad i Ilidža podržale su projekte Udruženja iz kojih su nabavljeni laptopi za članove Udruženja sa područja ovih općina.

Ostale opštine udružene u Kanton Sarajevo, nisu finansijski podržavale realizaciju programskih aktivnosti Udruženja slijepih. Ovakav pristup od strane opština i opštinskih načelnika predstavlja problem sa kojim se Udruženje, suočava već duže vremena u ostvarivanju jednake zaštite slijepih osoba, te provodjenju istog nivoa podrške, na području svih opština udruženih u Kanton Sarajevo.

Pristup načelnika općina da ovo i slična udruženja svrstavaju u one nevladine organizacije koje se finansiraju samo iz projekata, stvara nepremostive prepreke i može dovesti do postepenog smanjivanja aktivnosti Udruženja, što bi za slijepe osobe i druge osobe s invaliditetom imalo nesagledive posljedice. Ovdje treba naglasiti da ovakav pristup načelnika nije u skladu sa Konvencijom o pravima osoba s invaliditetom i Preporukama UN Komiteta za prava OSI, koje su dostavljeni BiH 2017 godine.

Federalno ministarstvo rada i socijalne politike, iz sredstava od igara na sreću, nije podržalo realizaciju programskih aktivnosti u 2023.godini, zbog proceduralnih razloga, iako je Udruženje apliciralo dva puta i oba puta je bila aplikacija uredno bodovana. Ova sredstva Ministarrstvo nije prebacivalo udruženjima zbog odredaba Uredbe i problema tehničke prirode, koji su nastali u okviru Vlade i slabe saradnje izmedju federalnih ministarstava.

Saradnja sa MyRight-om je kontinuirana, realizovan je projekat zajedničkih aktivnosti kroz koaliciju OSI. Projekat „Ovdje sam vidljiva i ponosna“ koji preko MyRighta finansira Švedska ambasada u BiH realizovan je u periodu 2021.-2023.godina.Projekat je uspješno završen u decembru 2023.godine.

Određeni projekti realizovani su i uz podršku Fonda za profesionalnu reahabilitaciju, osposobljavanje i zapošljavanje OSI, kao što su LOT V održivost uposlenih OSI i organizovanje konferencije u cilju promjene Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH.

Bez obzira na navedene poteškoće može se sa zadovoljstvom konstatovati da je rad Udruženja u 2023.godini bio veoma uspješan, te da su ostvareni planirani ciljevi i realizovani projekti.

U nastavku izvještaja, ukratko ćemo objasniti najvažnije aktivnosti koje su realizovane u 2023.godini, te istaći određene probleme sa kojima su se slijepe osobe i ovo Udruženje susretali.

**II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA**

Otkrivanju slijepih osoba i pružanju raznih vidova pomoći novooslijepljelim osobama, posvećivana je posebna pažnja, s ciljem da se otkriju i u Udruženje učlane svi građani Kantona Sarajevo, čije se stanje vida uklapa u definiciju sljepoće i kojima je objektivno potrebna pomoć i podrška ovog Udruženja.

Razgovarano je sa 30 osoba koje imaju probleme sa vidom, kao i sa članovima njihovih porodica.Nakon izvršenih pregleda od strane oftalmologa i popunjavanja očnih kartona,

Upravni odbor Udruženja je u 2023. godini primio 14 novih članova.Na dan 31.12.2023.godine Udruženje je na evidenciji imalo 360 članova. Oko 30% članova ne plaća redovno članarinu, što je statutarna obaveza, pa se u narednom periodu ovom pitanju treba posvetiti posebna pažnja.

Novoprimljenim i ostalim članovima pružana je neophodna pomoć pri ostvarivanju određenih prava, a Udruženje je u skladu sa svojim mogućnostima svim zainteresiranim, besplatno dodjeljivalo pomagala i omogućilo im da pohađaju razne kurseve, prema iskazanom interesovanju.

Posebna pažnja posvećena je pružanju psihosocijalne podrške, obuci za samostalno kretanje uz korištenje bijelog štapa i samostalno obavljanje svakodnevnih aktivnosti, o čemu će se detaljnije govoriti u narednim poglavljima.

**III – ZAŠTITA SLIJEPIH I UNAPREĐENJE NJIHOVIH PRAVA**

U toku nekoliko posljednih godina pa i u toku 2023.godine opšta situacija i ambijent za zagovaranje prava OSI bili su veoma nepovoljni. Priprema za opće izbore, njihovo održavanje i postizborni pregovori skoro su onemogućili predstavnike udruženja OSI da efikasnije zagovaraju za prava OSI.

Posljedice Covid pandemije, rat u Ukrajini, rat u Gazi i opšta ekonomska kriza, veoma su se negativno odrazili na rad udruženja OSI, a time i na Udruženje slijepih Kantona Sarajevo. Značajno su se pooštrili kriteriji za apliciranje i dobijanje projekata, kako od domaćih tako i od medujunarodnih donatora. Položaj osoba sa invaliditetom i njihovih organizacija institucijama vlasti je bio u sasvim drugom planu i samo u rijetkim situacijama uspjevalo se organizovati neke ozbiljnije sastanke, na kojima se moglo zagovarati za unapređenje prava OSI.

Osim toga smanjuje se interes OSI, pa i slijepih osoba, da se uključe u realizaciju programskih i projektnih aktivnosti. Iz tih razloga treba intezivirati rad sa OSI s ciljem dodatne edukacije o ulozi i značaju udruženja u zagovaranju za prava OSI. Pokret osoba sa invaliditetom je razjedinjen i pojedine grupe samostalno djeluju, što slabi udarnu snagu pregovarača i unosi zabune kod predstavnika institucija vlasti.

Bez obzira na naprijed navedene i druge probleme, Udruženje slijepih, samostalno i sa drugim organizacijama OSI sa kojima djeluje u koaliciji, je provodilo značajne aktivnosti, pa i u navedenoj situaciji, pokrenulo više inicijativa i prijedloga, što se može vidjeti u Poglavlju IV ovog izvještaja.

U toku 2023.godine u Bosni i Hercegovini, u određenoj mjeri, nastavljene su određene reforme sektora od interesa za slijepe osobe i druge osobe sa invaliditetom.Ovo se prije svega misli na pripremu raznih materijala na nivou Federacije, koji bi u perspektivi trebali doprinijeti boljem položaju osoba s invaliditetom. Rađeno je na pripremi Zakona o servisima podrške za osobe s invaliditetom. Promijenjen je propis na nivou Kantona kojim je omogućeno da se koriste specijalizirana taksi vozila za osobe sa invaliditetom.

Rađeno je na stvaranju pretpostavki za promjenu Zakona roditelj njegovatelj, koji se primjenjuje na nivou F BiH, a koji nije u potpunosti u skladu sa Konvencijom o pravima osoba sa invaliditetom.

Zakon kojim se odvojeno regulišu prava osoba sa invaliditetom već osam godina nalazi se u parlamentarnoj proceduri, a u toku prošle godine utvrdjen je u formi nacrta i čeka se da Vlada utvrdi prijedlog i uputi ga na usvajanje.

Također, se tokom 2023.godine radilo se na pripremi primjene Zakona o organizacijama i reprezentativnim organizacijama OSI i CŽR . Prijedlog koji je utvrdila Vlada nije bio prihvatljiv za OSI , pa se kroz razne inicijative i ulaganje amandmana, ovaj zakon pokušao bar donekle popraviti. Oba doma parlamenta su navedeni Zakon usvojili, a većina naših prijedloga i amandmana je prihvaćena. Ipak, sa ovim Zakonom ne možemo biti zadovoljni, pa je nastavljen rad na pripremi podzakonskih akata, kako bi se bar u određenoj mjeri ublažile negativne posljedice primjene ovog zakona.

Nakon vršenja pritiska od strane sarajevske koalicije, pred kraj 2023.godine raspisan je javni poziv od strane Ministarstva za rad i socijalnu politiku, za sticanje stausa organizacija OSI u Kantonu Sarajevo, nakon čega je Udruženje pristupilo pripremi dokumenata za podnošenje aplikacije za utvrdjivanja statusa.

Pored navedenog u Kantonu Sarajevo vršene su promjene Zakona o socijalnoj zaštiti, ali zahvaljujući angažmanu i ovog Udruženja, prava osoba sa invaliditetom nisu ugrožena.

Udruženje slijepih, u saradnji sa drugim organizacijama, pokrenulo je u toku 2022 godine inicijativu za izmjene Zakona o osnovama socijalne zaštite, s ciljem da se promjeni osnovica za izračunavanje prava. Vlada F BiH je ovu inicijativu u osnovi odbila. Iz tih razloga smo u saradnji sa zastupnikom u Zastupničkom domu F BiH Irfanom Čengićem pokrenuli inicijativu za promjenu člana 18 f navedenog Zakona, čime bi se omogućilo da se primanja po osnovu federalnog zakona usklađuju sa rastom najniže plate u Federaciji.

Prijedlog izmjena ovog Zakona zahvaljujući velikom angažmanu ovog i drugih udruženja OSI usvojio je Zastupnički dom F BiH, a u istom tekstu usvojen je i od Doma naroda , početkom 2023.godine. Zbog primjene ovih izmjena Zakona primanja OSI u Federaciji BiH značajno su povećana.

Kao što se vidi iz prethodnih primjera pitanjima sljepoće i invalidnosti nije pridavan adekvatan značaj od strane federalnih institucija vlasti, pa je s toga ovo Udruženje u saradnji sa drugim organizacijama osoba sa invaliditetom, činilo sve da bar očuva postojeći status i dostignuta prava osoba sa invaliditetom, u čemu se u dobroj mjeri i uspjelo.

Strategija za unapređenje prava i položaja osoba sa invaliditetom u Federaciji BiH 2016.-2021.godina je istekla, a Vlada Federacije BiH je u 2023.godini pokrenula aktivnosti na donošenju nove strategije. Sva naša nastojanja da do toga dođe bila su neuspješna, što potvrdjuje prethodnu konstataciju da je Ministarstvo rada i socijalne politike F BiH, bilo nezainteresirano za unapređenje prava i položaja OSI u društvu. Ali sa promjenom ministra dolazi do zaokreta i pozitivnih promjena u ovom Ministarstvu.

Pristupilo se izradi nove Strategije, a Udruženje slijepih KS odabrano je da pruža tehničku podršku. Direktor udruženja je član radne grupe za pripremu Strategije.

Svjesni odnosa Vlade F BiH, udruženja OSI u Kantonu Sarajevo pokrenula su inicijativu da se usvoji Akcioni plan na nivou Kantona Sarajevo. Vlada Kantona Sarajevo je donijela potrebnu odluku i imenovala tim za izradu Akcionog plana. Održano je nekoliko sastanaka, a direktor Udruženja je član Radne grupe za pripremu Akcionog plana.

U nacrtu Akcionog plana u oblasti invalidnosti utvrđeno je 5 prioriteta i to:

1) pristupačnost,

2) socijalno stanovanje,

3) pomagala,

4) servisi podrške u lokalnoj zajednici i

5) obrazovanje.

Nažalost, ovaj Akcioni plan još nije usvojen, zbog nezainteresovanosti ministarstava da se tekst usaglasi i uputi na usvajanje.

Redovno se pratila implementacija Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH. Ovaj zakon je od posebnog interesa za slijepe osobe, pa smo zainteresirani da slabosti u njegovoj primjeni svedemo na minimum. Iako postoje određene slabosti u njegovoj implementaciji, ipak se može reći da se njegovom primjenom značajno unaprijedilo zapošljavanje osoba sa invaliditetom, pa i slijepih osoba, čemu je ovo Udruženje dalo značajan doprinos.

Zaključci sa Konferencije, koju je u vezi sa promjenama ovog Zakona organizovalo Udruženje slijepih krajem 2021.godine, dostavljeni su Vladi Federacije BiH. Ocijenjeno je da su prijedlozi za izmjenu Zakona prihvatljivi i da će se većina ugraditi u Zakon. U toku 2023.godine pokrenuta je inicijativa za izmjene i dopune ovog Zakona. U navedenom procesu Udruženje slijepih KS je dalo značajan doprinos.

U tom cilju Udruženje je organizovalo posebnu Konferenciju, na kojoj su usaglašavani stavovi. Zakon je upućen Federalnom ministarstvu na daljnju proceduru.

Da bi se spriječilo umanjivanje prava osoba sa invaliditetom i uvođenje bilo kakvih cenzusa, koji bi bili uslov da slijepe osobe i druge osobe sa invaliditetom ostvare određena prava tokom cijele 2023.godine, aktivisti iz Udruženja slijepih Kantona Sarajevo su učestvovali u raznim komisijama i grupama, na konferencijama i okruglim stolovima, razgovarali sa predstavnicima međunarodne zajednice i predstavnicima nevladinih organizacija. Željeli smo postići da se kreiranje zakona i drugih propisa temelji na Konvenciji o pravima osoba sa invaliditetom i Jedinstvenoj politici u oblasti invalidnosti i time obezbijediti da osobe sa invaliditetom zadrže postojeća prava i podršku, a da se u formulisanju prava za osobe sa najtežim invaliditetom, podrška utvrđuje prema stvarnim potrebama. Ove aktivnosti će se kontinuirano nastaviti i u 2024.godini.

U cilju unapređenja partnerskih odnosa sa Ministarstvom za rad i socijalnu politiku Kantona Sarajevo potpisan je u novembru 2018.godine Sporazum o unapređenju prava i položaja osoba sa invaliditetom u Kantonu Sarajevo. Ovim Sporazumom utvrđene su odgovornosti Ministarstva i Udruženja, kako u razvijanju partnerskih odnosa, tako i o finansijskoj podršci Udruženju za implementaciju programskih aktivnosti. Možemo ocijeniti da je Ministarstvo poštovalo odredbe ovog Sporazuma jer je Udruženje uključivano u sve bitne aktivnosti Ministarstva, naročito u one koje se odnose na pitanja invalidnosti.Međutim, ovaj Sporazum je istekao u 2022.godini, pripremljen je novi Sporazum i predložen Ministarstvu, ali do kraja 2023.godine, Ministarstvo se nije oglasilo po ovom pitanju.

Djelujući kroz Koordinacioni odbor udruženja osoba sa invaliditetom Kantona Sarajevo, mrežu koalicija OSI u BiH i Koordinacioni odbor koalicija osoba sa invaliditetom u F BiH, predstavnici ovog udruženja su znatno doprinjeli jačanju kapaciteta organizacija OSI i pokreta osoba sa invaliditetom.

Proučavani su i drugi propisi od interesa za slijepe osobe, s ciljem da se obezbijedi zaštita postojećih prava i statusa slijepih osoba, te da se gdje je to moguće, obezbijedi i njihova bolja zaštita.

Aktivnost prema nadležnim državnim organima Udruženje je vodilo neposredno i preko Saveza slijepih Federacije BiH ili zajedno sa drugim sličnim udruženjima preko Koordinacionog odbora koji djeluju na nivou Kantona Sarajevo i Federacije Bosne i Hercegovine, te sa drugim nevladinim organizacijama.

Osim navedenog u 2023. godini Udruženje slijepih Kantona Sarajevo se posebno angažovalo na sljedećim zadacima:

* pružana je tehnička i druga pomoć članovima Udruženja pri ostvarivanju prava i beneficija koje imaju po zakonima i drugim propisima;
* Na početku godine su po utvrdjenim pravilima izdate elektronske karte za prevoz u vozilima GRAS-a. Krajem 2023.godine postignut je dogovor sa GRAS-om i nadležnim Ministarstvom o načinu produžavanja elektronskih karata za prevoz u 2024.godini, kao i dogovor o korišteju ovih karata u vozilima Centrotransa.
* Članovima su pružani razni oblici pomoći, naročito na rješavanju njihovih statusnih pitanja;
* Članovima Udruženja su izdavane razne potvrde, davana uputstva i pružana stručna pomoć u cilju što efikasnijeg ostvarivanja raznih prava i beneficija koje imaju slijepe osobe.

**IV – POKRENUTE INICIJATIVE U 2023.GODINI**

Iako je Udruženje radilo u vrlo specifičnim uvjetima, sa smanjenim mogućnostima za provođenje aktivnosti na terenu, Udruženje je u toku 2023.godine, u saradnji sa drugim NVO, prema institucijama vlasti uputilo sljedeće prijedloge i inicijative:

* Inicijativa upućena Ministarstvu za rad i socijalnu politiku Kantona Sarajevo za donošenje novog Akcionog plana u oblasti invalidnosti 2022-2027.
* Sredstva za Udruženje OSI u 2023.godini povećana za 30%;
* Pokrenuta je inicijativa Vladi F BiH za izmjene i dopune Zakona o osnovama socijalne zaštite,zaštite civilnih žrtava rata i zaštite porodica sa djecom.
* Upućeni su prijedlozi Ministarstvu obrazovanja u vezi izmjena Zakona o osnovnom obrazovanju u Kantonu Sarajevo;
* Upućeni su prijedlozi Ministarstvu obrazovanja u vezi izmjena Zakona o srednjem obrazovanju u Kantonu Sarajevo;
* Pripremljene su preporuke Ministarstvu za visoko obrzovanje, nauku i mlade u vezi Zakona o visokom obrazovanju;
* Primjedbe na pravilnike za primjenu Zakona o organizacijama osoba s invaliditetom, upućen Federalnom ministarstvu rada i socijalne politike;
* Upućena inicijativa Ministarstvu za rad i socijalnu politiku KS za potpisivanje Sporazuma o saradnji ;
* Sa Cartisam BiH i Savezom slijepih Republike Srpske upućena je inicijativa ombdusmanima za upošljavanje jedne osobe sa invaliditetom u institucijama ombdusmana;
* Sa Cartisam BiH i Savezom slijepih Republike Srpske upućena je inicijativa općini Neum za prilagođavanje plaže osobama sa invaliditetom;
* Sa Cartisam BiH i Savezom slijepih Republike Srpske upućena je inicijativa institucijama Bosne i Hercegovine da sačine program prilagođavanja objekata institucija, kako bi bili pristupačni osobama sa invaliditetom;
* Takodje je radjeno da se izmjeni zakom o bezbjednosti saobraćaja, u okviru čega je traženo da se povećaju kazne za nepravilno parkiranje na parking mjestima za OSI.

Neke od navedenih prijedloga ili inicijativa su prihvaćeni i realizovani, određeni broj je prihvaćen i realizacija je u toku, a određeni broj inicijativa je dugoročan i očekujemo njihovu implementaciju u narednom periodu.

**V – STVARANJE USLOVA I MOGUĆNOSTI ZA OBRAZOVANJE, SOCIJALNU INTEGRACIJU, OSPOSOBLJAVANJE, ZAPOŠLJAVANJE I UKLJUČIVANJE ČLANOVA U RAD UDRUŽENJA**

Oblast koja se odnosi na rehabilitaciju, resocijalizaciju, školovanje i zapošljavanje slijepih ima poseban značaj za slijepe osobe, jer se rješavanjem ovih pitanja rješavaju i egzistencijalna pitanja slijepih osoba i povećava se njihova socijalna uključenost. Nažalost, zbog opšte ekonomske i političke situacije u kojoj se duže vrijeme nalazi Bosna i Hercegovina i rata u Ukrajini i Gazi, kao i posljedica pandemije, ni u 2023.godini, nisu učinjeni značajniji pomaci naročito kada se radi o socijalnoj i profesionalnoj rehabilitaciji. Određeni rezultati postignuti su u oblasti zapošljavanja, što je nastalo kao rezultat bolje implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom i povećanjem aktivnosti Fonda za profesionalnu rehabilitaciju i zapošljavanje osoba sa invaliditetom u F BiH.

Zahvaljujući podsticajnim mjerama i implementaciji Zakona o profesionalnoj, rehabilitaciji, osposobljavanju i zapošljavanju osoba sa invaliditetom u F BiH, koje su se u toku 2023.godine odnosila i na udruženja OSI koja zapošljavaju osobe s invaliditetom, tokom 2023.godine, zaposleno je na neodređeno i određeno vrijeme, te pokretanjem sopstvenog biznisa radni status je riješilo 4 slijepe osobe.

Ako se uzme u obzir ukupna situacija u Kantonu Sarajevo, sa postignutim rezultatima se može biti zadovoljno.

Očekujemo da će se izmjenama i dopunama i daljnjom implementacijom Zakona o zapošljavanju i sistemskog rješavanja pitanja profesionalne rehabilitacije, u budućnosti, bitno unaprijediti zapošljavanje slijepih osoba.

Realizacijom raznih projekata, kao što su: Projekata koje finansirao MyRight iz Švedske, a koji se realizovao u sarajevskom i drugim kantonima F BiH, te realizacijom drugih manjih projekata:„Podizanje kapaciteta žena s invaliditetom“, „Jačanje kaolicija i mreža OSI“, „Korištenjem savremenih tehnologija i edukacijom povećati inkluziju slijepih osoba“,„Profesionalna rehabilitacija, osposobljavanje i zapošljavanje osoba s invaliditetom“,„Informisanje slijepih u zvučnom foratu“,u toku 2023. godine urađeno je sljedeće:

Provođene su aktivnosti u vezi sa razvojem sistema rehabilitacije u Kantonu Sarajevo, u skladu sa „Programom rada i djelovanja Udruženja slijepih Kantona Sarajevo na podsticanju i razvoju rehabilitacije, zapošljavanja i edukacije slijepih i slabovidnih osoba u Kantonu Sarajevo“.

Sve aktivnosti su bile usmjerene prema slijepim osobama, kako bi se u što većoj mjeri uključile u procese rehabilitacije, edukacije i sticanja raznih vještina, radi povećanja njihove socijalne uključenosti.

Aktivnosti su također usmjeravane prema državnim strukturama, prije svega nadležnim ministarstvima, stručnim institucijama i centru za socijalni rad koji bi u budućnosti trebali obezbijediti, formalne, materijalne i druge pretpostavke za uspostavljanje i funkcionisanje sistema socijalne i profesionalne rehabilitacije i zapošljavanja slijepih osoba.

U saradnji sa drugim organizacijama osoba sa invaliditetom, tokom 2023.godine, vođena je vrlo intenzivna kampanja za organizovanje servisa za podršku osobama sa invaliditetom u lokalnoj zajednici, što je jedan od naših glavnih prioriteta. Zahvaljujući toj aktivnosti pripremljen je radni materijal za federalni zakon kojim će se regulisati osnovna pitanja u vezi sa servisima podrške u Federaciji BiH.

Kroz implementaciju projekta „Ovdje sam vidljiva i ponosna“ u toku 2023.godine provedeno je potpisivanje peticije za uvođenje asistenata za OSI. Inicijativa sa rezultatima peticije i zaključcima sa održanog okruglog stola,kao i kost benefit analiza, koju je pripremilo udruženje upućena je Ministarstvu za rad i socijalnu politiku Kantona Sarajevo.

U nastavku ovog izvještaja daćemo kratak pregled ključnih aktivnosti koje je Udruženje realizovalo u toku 2023.godine, a koje su imale za cilj podizanje personalnih kapaciteta članova Udruženja i stvaranje uslova za njihovu efikasniju integraciju u društvo:

**1. – Psihosocijalna podrška**

Osnovna /bazna rehabilitacija i psihosocijalna podrška slijepih osoba, članova Udruženja, pružana je tokom cijele godine.

Procesom rehabilitacije je obuhvaćeno 10 slijepih osoba i njihovih porodica.Ovo se realizovalo u toku procedura za prijem u članstvo Udruženja.

Rehabilitacija – psihosocijalna podrška je organizovana u Udruženju slijepih ili u porodici osobe sa kojom se provodi rehabilitacija, u prirodi, sportskim terenima i na druge prigodne načine.

Određeni oblici psihosocijalne podrške pružani su članovima na zajedničkim druženjima i sastancima.

**2. – Kursevi kompjutera**

Tokom cijele godine Udruženje je provodilo razne aktivnosti s ciljem motivisanja slijepih za korištenje novih tehnologija. Kroz razne online komunikacije i konferencije razgovarano je o novim tehnologijama, načinima kako ih najefikasnije obezbijediti i kako provoditi edukaciju za njihovo korištenje. Konferencije i online edukacije organizovane su na lokalnom ali i na internacionalnom nivou. Osim aktivnosti koje je organizovalo Udruženje članovi Udruženja su se uključivali i u online edukacije koje s uorganizovale druge nevladine organizacija, kao npr. portal Slikom.

U toku 2017.godine Udruženje je pokrenulo akciju „100 kompjutera za 100 slijepih osoba u Kantonu Sarajevo“. Ova aktivnost je nastavljena i u 2023.godini u kojoj je obezbijeđeno , od raznih donatora, 3 kompjutera, koji su dodjeljeni članovima Udruženja.

**3.Nabavka mobitela za slijepe osobe**

Prvi ženski Lions Klub Sarajevo je u saradnji sa udruženjima umjetnika ULUBiH, ULUPUBiH i ULUKS u toku 2023.godine proveo akciju prikupljanja finansijskih sredstava, za koja je izvršen anabavka **11 mobitela** Apple iPhone 11.

Predstavnici lions klubova su ove mobitele, naprigodnoj ceremoniji, uručili slijepim osobama, članovima Udruženja slijepih Kantona Sarajevo, u povodu obilježavanja 15.oktobra Međunarodnog dana slijepih.

Sa akcijom obezbjeđenja mobitela za slijepe osobe će se nastaviti na različite načine i u narednom periodu.

**4. - Promocija Brajevog pisma**

Svjesni da je Brajevo pismo veoma značajno za slijepe osobe, te da njegovo nepoznavanje praktično slijepu osobu čini nepismenom, u toku 2023.godine Udruženje je radilo na promociji Brajevog pisma.Osim razgovora sa slijepim osobama promocija Brajevog pisma je vršena putem sredstava javnog informisanja i društvenih mreža. Knjiga „Život sa Brajem u dvanaest pisama, koja je urađena u sva tri formata (Brajevo pismo, crni tisak i audio format) distribuirana je slijepim osobama, ali i drugim zainteresiranim osobama u institucijama vlasti i medijima.

U povodu 4.januara Svjetskog dana Brajevog pisma, organizovana je online konferencija, na kojoj su učestvovali predstavnici sa regije zapadnog Balkana. Na ovoj konferenciji su svi učesnici ocijenili da je veoma važno što se jedna takva zbirka pisama uradila i prema njihovim ocjenama to je za sada jedinstven slučaj u Evropi, a možda i šire.

I u toku 2023.godine vršena je promocija video spota na kome naša članica Nadina Imamović promoviše Brajevo pismo i njegov značaj za slijepe osobe u svakodnevnom životu.

Kroz organizovanje promocija Brajevog pisma slijepe osobe i javnost su upoznati sa značajem korištenja Brajevog pisma od strane slijepih osoba. Našu inicijativu prihvatile su i druge nevladine organizacije i mediji.

Ovdje treba istači da još uvijek nije urađena sistematika Brajevog pisma na nivou države, što bitno otežava njegovo korištenje u okviru kompjuterskih programa.

Da promocija daje određene rezultate najbolje ilustruje činjenica da se jedna novinarka obratila Udruženju sa željom da nauči Brajevo pismo. Predsjednica Udruženja Senija Okić je duže vrijeme radila na obuci Brajevog pisma zainteresirane gospođe. Po zvaršetku obuke , na prijedlog novinarke, u jednom restoranu sa kojim ona saradjuje, urađen je meni na Brajevom pismu.

**5. - Promocija nezavisnog života slijepih osoba**

U toku 2023.godine posebna pažnja posvećena je promociji nezavisnog života slijepih osoba i vještinama koje im tu nezavisnost omogućavaju: Brajevo pismo, korištenje novih tehnologija, mobilitet, korištenje gradskog prevoza i nezavisnost u obavljanju radnih zadataka. Četiri (4) video spota, koja su ranije pripremljena sa našim članovima i dalje se mogu pregledati na Youtube kanala Udruženja, što obezbjeđuje neki kontinuitet u promociji pristupačnosti i nezavisnosti slijepih osoba i drugih osoba sa invaliditetom.

U okviru saradnje sa Caritasom u BiH urađena su tri video spota, koja govore o preprekama sa kojima se susreću slijepe i druge osobe sa invaliditetom.Ovi i drugi spotovi, koje je kreirao Caritas sa organizacijama OSI emitovani su na raznim skupovima, ali i na društvenim mrežama.

Nastavljeno je sa praćenjem pristupačnosti televizijskih programa slijepim osobama. Izvršena je detaljna analiza pristupačnosti programa javnih servisa slijepim osobama, preporuke za unapređenje pristupačnosti upućene su RAK-u u BiH.

Priručnik koji je ranije pripremljen „Značaj nezavisnog života slijepih osoba“ koji je namijenjen donosiocima odluka, distribuiran je institucijama vlasti, u svim prigodnim prilikama. U okviru organizovanja konferencija, okruglih stolova i obilježavanja Međunarodnog dana osoba sa invaliditetom 3.decembra posebna pažnja je posvećena nezavisnom životu slijepih osoba, uključujući korištenje raznih pomagala i obuku za njihovo korištenje.

**6. - Učešće u Nacionalnom programu MyRight**

Udruženje slijepih je aktivno uključeno u realizaciju nacionalnog Programa MyRight u BiH.

Predstavnik Udruženja je član Program tima i aktivno je učestvovao u njegovom radu. Sve projektne i programske aktivnosti Udruženja usaglašavaju se sa aktivnostima u okviru Nacionalnog programa, što se ostvaruje dobrom saradnjom između odgovornih osoba u Udruženju i nacionalnog koordinatora MyRight.

Članovi Udruženja učestvovali su u svim aktivnostima koje su organizovane u okviru Nacionalnog programa, naročito na onima koje se odnose na edukacije. Ciljevi koji su bili postavljeni kroz Projekat i ciljevi u okviru Nacionalnog programa su komplementarni i usklađeni su sa ciljevima MyRight i SIDA.

Ključne aktivnosti su bile:

* Inkluzivno obrazovanje, implementacija člana 24 Konvencije o pravima osoba sa invaliditetom;
* Uključivanje pitanja roda u programske aktivnosti Udruženja;
* Povećanje aktivnosti mladih osoba sa invaliditetom;
* Rodno zasnovano nasilje nad osobama sa invaliditetom.
* Osnaživanje žena s invaliditetom radi njihovog uključivanja u aktivnosti udruženja;

Predstavnici Udruženja, koji su bili uključeni u realizaciju drugih projekata ili programa, kao i u radu sa organizacijama OSI i institucijama vlasti, promovisali su principe MyRight i SIDA i pokušavali su da aktivnosti u tim projektima i postignuti rezultati, budu kompatibilni sa rezultatima koji se postižu kroz Nacionalni program MyRight u BiH.

**VI–ORGANIZOVANJE KONFERENCIJA ,OKRUGLIH STOLOVA I RADIONICA**

a)U toku 2023.godine organizovanesu 3 (tri) dvodnevne konferencije na kojima se diskutovalo o raznim pitanjima od interesa za osobe sa invaliditetom: Konvencija o pravima OSI, Agenda 2030, Preporuke UN Komiteta za prava OSI, prevenciji rodno zasnovanog nasilja nad osobama sa invaliditetom i asistivnim tehnologijama za slijepe osobe.

Oko 150 osoba steklo nova znanja o relevantnim dokumentima iz oblasti invalidnosti i dobilo informacije o problemima sa kojima se organizacije OSI susreću u njihovoj implementaciji.

Na konferencijima su usvojeni zaključci i preporuke i dostavljeni učesnicima, kao i relevantnim predstavnicima institucija vlasti.

Neke od ovih konferencija rađene su i kombinavano što podrazumijeva fizičko prisustvo i online način.

**b**)U izvještajnom periodu organizovano je više okruglih stolova na razne teme, s ciljem građenja partnerskih odnosa sa institucijamavlasti.

Organizovano je ukupno **8 okruglih stolova** iz različitih oblasti od interesa za slijepe osobe i druge osobe sa invaliditetom.

Na okruglim stolovima su učestvovali predstavnici organizacija OSI, predstavnici institucija vlasti i drugih nevladinih organizacija.

Svi učesnici dobili su pripremljene materijale / priručnike .

Okrugli stolovi su organizovani u okviru programskih aktivnosti Udruženja, Projekta „Jačanje koalicija i mreža OSI“, Projekta – osnaživanje žena sa invaliditetom „Ovdje sam vidljiva i ponosna“, te prilikom realizacije projekata Caritas BiH, sa kojim Udruženje ima dobre partnerske odnose.

c) U okviru projekata, a posebno u okviru projekta „Ovdje sam vidljiva i ponosna“ i projekta zajedničkih aktivnosti koalicija organizovano je više radionica na različite teme. Tako je u 2023.godini organizovano 8 radionica, od čega 2 radionice za žene sa invaliditetom i 2 radionice za mlade , čija tema su bile Konvencija o pravima OSI i značaj i uloga udruženja i koalicija. Na ovim i ostalim radionicama obrađivane su teme iz oblasti ljudskih prava, uloge udruženja i koalicija, principima Konvencije, zdravstvene zaštite, pomagala, asistencije, pristupačnosti itd.

**Postignuti su sljedeći rezultati**:

- unaprijeđeni partnerski odnosi organizacija OSI i institucija vlasti na kantonalnom i federalnom nivou;

-poboljšana saradnja između organizacija osoba s invaliditetom i koalicija OSI u Federaciji;

-na svakom okruglom stolu usvojeni su potrebni zaključci i preporuke, koje služe kao osnova za dalje djelovanje i saradnju. Preko **200** osoba dobilo je nova znanja i informacije o aktuelnim pitanjima iz oblasti invalidnosti i razmijenili iskustva o implementaciji ključnih međunarodnih dokumenata u naše zakonodavstvo.

-Svi učesnici su preuzeli materijale koje će koristiti u zagovaračkim aktivnostima;

Okruglim stolovima, konferencijama i ukupnom radu Udruženja mediji su u toku 2023.godine posvećivali su značajnu pažnju, što se vidi kroz veliki broj emisija, tekstova i gostovanja.

**VII-Druženja članova Udruženja:**

U toku 2023.godine, u Klubu slijepih, povremeno su organizovana druženja, ovisno od interesa članstva Udruženja. Druženja su organizovana u povodu određenih događaja ili obilježavanja važniji datuma.

**VIII - Web stranica, Facebooki YouTube Udruženja**

Sve značajne informacije, o provedenim programskim aktivnostima u Udruženju, redovno se sa fotografijama plasiraju na navedene medije. Ovaj pristup prepoznat je i pohvaljen kako od institucija vlasti, tako i od nevladinih organizacija i partnera iz Švedske.

Ovakav vid savremenog komuniciranja doprinosti promociji Udruženja slijepih KS i boljoj inforisanosti javnosti o aktivnostima koje provodi Udruženje i kao i o stavovima koje zastupa u zagovaranju za prava slijepih i drugih osoba s invaliditetom.

**IX - Brošure, pravilnici i drugi dokumenti**

U toku 2023.godine nastavljena je promocija raznih brošura koje je ranije pripremilo Udruženje slijepih, ali i drugih domaćih i međunarodnih dokumenata koji se odnose na ljudska prava, sa fokusom na prava osoba sa invaliditetom.

**X – POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN**

Gubitak ili teže oštećenje vida odredjuju uslove življenja i način zadovoljavanja odgovarajućih potreba. Te specifičnosti prije svega odnose se na mogućnost kretanja, korištenje tiflotehničkih i drugih pomagala, upotrebu Brajevog pisma, te zadovoljavanje potreba iz oblasti kulture, informisanja, sporta i rekreacije.

1. **Obezbjeđenje tiflotehničkih pomagala**

U svakodnevnom životu i radu slijepih osoba, tiflotehnička i druga pomagala imaju vrlo važnu ulogu, jer u određenim situacijama, makar djelimično, nadomješćuju izgubljeni ili teško oštećeni vid, odnosno njegovu funkciju.

Cijeneći izuzetan značaj pomagala za slijepe osobe i tokom 2023.godine Udruženje je ulagalo maksimalan napor da nadležne organe u Kantonu Sarajevo, humanitarne organizacije iz zemlje i inozemstva i asocijacije slijepih u svijetu, informiše o postojećoj situaciji, kako bi se bar djelimično ublažila vrlo teška situacija ,u ovoj oblasti , za slijepe osobe.

Od nadležnih ministarstava u Kantonu Sarajevo i Federaciji BiH, kontinuirano se traži da se pitanje pomagala za slijepe osobe riješi zakonima i drugim propisima, s ciljem da im se omogući dobijanje bar najosnovnijih pomagala. Objašnjeno u prethodnim poglavljima.

U cilju promocije savremenih pomagala Udruženje je i u 2023.godini ukazivalo na značaj asistivnih tehnologija za slijepe, što bi trebalo da doprinese rješavanju ovog pitanja u skladu sa standardima i uobičajenoj praksi u okruženju i u Europskoj uniji.

Opšte je poznato da je donacije svake godine sve teže obezbijediti, kako u zemlji , tako i u inozemstvu, ipak je Udruženje u 2023. godini, kroz razne projekte i od donatora iz zemlje i inozemstva uspjelo obezbjediti određenu količinu pomagala kako slijedi:

- Računara/ laptopaza slijepe osobe - 3 kom;

- Mašine za pisanje Brajevog pisma - 1 kom;

- CD-ovi 2500 komada,

- Mobiteli – 11 kom

- te druga sitnija pomagala.

Udruženje je u toku 2023.godine članovima dodjeljivalo sljedeća pomagala:

* Brajev papir
* Bijele štapove
* Kompjutere/laptope
* **mobitele**
* Lupe
* Satove za slijepe Brajeve/govorne
* Brajeve mašine
* Govorne toplomjere
* Brajeve karte
* Table za pisanje Brajevog pisma

Zbog teškoća pri nabavci pomagala Udruženje je vršilo popravku i reparaciju korištenih pomagala, naročito bijelih štapova i Brajevih pisaćih mašina.

**b) Informisanje**

I tokom 2023. godine značajna pažnja posvećivana je informisanju članova Udruženja o svim pitanjima vezanim za rad Udruženja, pa i šire.

Redovno su izdavane, jednom mjesečno, “Zvučne novine”, na CD-u, u MP3 formatu. Prosječan tiraž „Zvučnih novina“ u 2023.godini bio je 267 primjeraka. Osim članovima Udruženja časopis se slao i širom Bosne i Hercegovine, a određeni broj primjeraka slao se i slijepim osobama koje žive u Hrvatskoj, Srbiji i Crnoj Gori, te drugim evropskim zemljama u kojima žive iseljenici iz Bosne i Hercegovine.

“Zvučne novine” i druge publikacije se snimaju, montiraju i kopiraju u tonskom studiju Udruženja.

Grad Sarajevo u 2023.godini je sufinansirao „Zvučne novine“ u iznosu 10.000 KM, što je daleko manje od stvarnih troškova koji nastaju izdavanjem „Zvučnih novina“. Ipak, uz velike napore Stručne službe ovaj časopis je redovno izlazio.

Na kreiranom YouTube kanalu Udruženja slijepih su redovno objavljivane „Zvučne novine“ koje su na taj način postale dostupne široj javnosti.

Nažalost, do sada ni jedan donator nije prihvatio projekat kojim bi se obezbijedilo finansiranje izdavanja časopisa na Brajevom pismu, koji bi mogao izlaziti mjesečno ili kvartalno.

I tokom 2023. godine insistirano je kod nadležnih organa u Kantonu Sarajevo da se finansiranje informativne djelatnosti za slijepe riješi zakonom ili drugim propisom, te da se potrebna sredstva obezbijede u Budžetu Kantona Sarajevo.

Informisanje slijepih vršilo se i na druge načine kao što su: sastanci, emailing lista Udruženja na kojoj ima prijavljenih preko 100 korisnika, web stranica Udruženja, facebook stranica Udruženja, sredstva javnog informisanja i sl.

Jedno od važnih pitanja na kojem je Udruženje nastaviloda radi i tokom 2023.godine, je saradnja sa privrednim subjektima u cilju promocije nezavisnog života slijepih osoba, što podrazumijeva pristupačnost okruženja, usluga i proizvoda za slijepe osobe.

**XI – ZADOVOLJAVANJE POTREBA IZ OBLASTI KULTURE, SPORTA, ŠAHA I REKREACIJE**

U skladu sa Programom rada Udruženja organizovane su mnoge aktivnosti koje su imale za cilj povećanje interesa kod slijepih osoba za čitanje knjiga iz Biblioteke za slijepe i slabovidne u Bosni i Hercegovini. To se posebno odnosi na promociju Brajevog pisma u kome je akcenat stavljan na mogućnost čitanja knjiga i časopisa na Brajevom pismu.

Također su organizovane mnoge aktivnosti koje su imale za cilj resocijalizaciju slijepih osoba i njihovo uključivanje u aktivnosti koje organizuje Udruženje.

U toku 2023.godine, u smanjenom obimu, organizovana su druženja članova Udruženja u Klubu slijepih, uz odgovarajući program.

U toku 2023.godine nastavljena je saradnja sa Narodnim pozorištem i Kamernim teatrom.

Zahvaljujući promociji opšte pristupačnosti za slijepe, koju redovno vrši Udruženje slijepih Kantona Sarajevo, a što uključuje i pristupačnost u oblasti kulture,u Kamernom teatru, te u nekim drugim institucijama iz oblasti kulture, povremeno se realizuju programi koji su pristupačni za slijepe osobe. Ova prilagođavanja predstava urađena su ranije, a u tim aktivnostima učestvovale su i slijepe osobe, članovi Udruženja.

Sport, šah i rekreacija slijepih organizovali su se preko Sportskog društva slijepih, koje je radilo i djelovalo u poslovnim prostorijama Udruženja.Udruženje slijepih pružalo je pomoć Sportskom društvu, u granicama svojih mogućnosti, a Stručna služba Udruženja obavljala je sve stručne, administrativne i druge tehničke poslove za Društvo.

Sportsko društvo će Udruženju dostaviti informaciju o svom radu u 2023. godini.

**XII– SARADNJA UDRUŽENJA**

Udruženje slijepih Kantona Sarajevo u toku 2023. godine ostvarilo je saradnju sa: Kantonom Sarajevo – Ministarstvom za rad, socijalnu politiku raseljena lica i izbjeglice, Ministarstvom saobraćaja, Ministarstvom zdravstva, Ministarstvom za nauku, visoko obrazovanje i mlade KS, Ministarstvo za odgoj i obrazovanje, Gradskom upravom Grada Sarajeva, općinom Novi Grad, općinom Ilidža, Kantonalnim centrom za socijalni rad i službama za socijalni rad na nivou opština, Porodičnim savjetovalištem, te sa mnogim drugim ustanovama i organizacijama koje su mogle pružiti pomoć Udruženju i njegovim članovima.

Posebno treba istaći da je u toku 2023.godine ostvarena dobra saradnja sa Federalnim ministarstvom rada i socijalne politike.

Kao i prethodnih godina izuzetno dobra saradnja ostvarivana je sa Savezom slijepih Federacije BiH, Društvom za zapošljavanje slijepih osoba “TMP” i sa pojedinim kantonalnim udruženjima slijepih u Federaciji BiH i udruženjima slijepih u Republici Srpskoj.

U toku 2023.godine značajno je unapređena saradnja sa Centrom za slijepu djecu i omladinu Sarajevo.

Nastavljena je saradnja sa Savezom slijepih Crne Gore sa kojim je u prethodnom periodu potpisan Sporazum o saradnji.

Sporazum o saradnji je potpisan i sa Organizacijom slijepih za Bar i Ulcinj iz Crne Gore.

Saradnja sa drugim udruženjima osoba s invaliditetom ostvarivala se u direktnim kontaktima i preko Koordinacionog odbora udruženja osoba sa invaliditetom Kantona Sarajevo, te u okviru Nacionalnog programa MyRight kroz mrežu koalicija osoba sa invaliditetom.

Iako je saradnja sa Savezom slijepih Švedske i Savezom slijepih Štokholm i Gotland Len na realizaciji projekata okončana, za očekivati je da će se određeni oblici saradnje sa Savezom slijepih Švedske nastaviti.

Udruženje su posjetili predstavnici mnogih humanitarnih organizacija i asocijacija, interesujući se za uslove u kojima žive slijepe osobe u Sarajevu.

Udruženje, je kao i do sada, ostvarilo dobru saradnju sa Informativnim centrom za osobe sa invaliditetom „IC.Lotos“ iz Tuzle, Lions Klub za BiH, Caritasom BiH i drugim organizacijama.

Sa IC.Lotos iz Tuzle apliciran je zajednički projekat , koji je odobren od EU i čija se realizacija očekuje u naredne tri godine.

Također u partnerstvu sa Caritasom BiH je apliciran projekat kod EU, pod nazivom DISC koji je odobren i čija se realizacija očekuje u naredne tri godine;

Udruženje je u toku 2023.godine apliciralo još dva velika regionalna projekta, sa NVO, koji na žalost nisu odobreni od donatora.

U toku 2023.godine je nastavljena realizacija projekta „Ovdje sam vidljiva i ponosna“, koji finansira MyRight i Švedska ambasada koji je završen u decembru 2023.godine.

Udruženje je u toku 2023.godine učestvovalo u radu više neformalnih koalicija čiji je cilj bio unapređenje položaja osoba sa invaliditetom u Bosni i Hercegovini.

Izuzetno dobra saradnja ostvarena je i sa Fondom za profesionalnu rehabilitaciju, osposobljavanje i zapošljavanje osoba s invaliditetom F BiH i Caritasom u BiH.

Predstavnici Udruženja su tokom godine učestvovali na više TV i radio emisija, u kojima se govorilo o radu Udruženja i problemima sa kojima se susreće slijepe osobe i druge osobe s invaliditetom. Posebna pažnja je bila posvećena pristupačnosti, tiflotehničkim pomagalima i nezavisnom životu slijepih osoba.

Saradnja sa sredstvima javnog informisanja bila je na zadovoljavajućem nivou.

Tematika koja se odnosi na ovo Udruženje i slijepe osobe, često je obrađivana u elektronskim i printanim medijima, što doprinosi opštoj afimaciji ovog Udruženja i njegovih članova.

Na društvenim mrežama su emitovani spotovi koje je Udruženje i KOO KS pripremilo, a odnosi se na pristupačnost. Cilj emitovanja ovih spotova je podizanja svijesti javnosti o potrebama osoba sa invaliditetom, kako bi bili što neovisniji u svakodnevnom životu.

Ovdje treba istaći da je u projošloj godini organizovan Prvi Kongres OSI u BiH. Udruženje je aktivno učestvovalo u njegovoj pripremi i samom organizovanju.

**XIII PROJEKTI KOJE JE UDRUŽENJE REALIZOVALO U 2023.GODINI**

1. Informisanje slijepih u pristupačnom formatu „Zvučne novine“ – sufinansirao Grad Sarajevo;
2. “Jačanje Koalicija i mreža OSI 2023-2027” – MyRight Švedska;
3. “Ovdje sam vidljiva i ponosna”- MyRight I Švedska ambasada;
4. „Savremenim pomagalima i personalnim vještinama povećati inkluziju slijepih“
5. – općina Novi Grad;
6. „Savremenim pomagalima i personalnim vještinama povećati inkluziju slijepih“
7. – općina Ilidža
8. „Održivost uposlenih osoba s invaliditetom koje rade u Udruženju slijepih KS“- Fond za profesionalnu rehabilitaciju , osposobljavanje i zapošljavanje OSI F BiH;
9. Izmjene Zakona o profesionalnoj rehabilitaciji, osposobljavanju i zapošljavanju OSI u F BiH “- Fond za profesionalnu rehabilitaciju, osposobljavanje i zapošljavanje OSI F BiH.

**XIV– OBILJEŽAVANJE 15. OKTOBRA – MEĐUNARODNOG DANA SLIJEPIH I 3.DECEMBRA MEĐUNARODNOG DANA OSOBA S INVALIDITETOM**

Udruženje je u povodu obilježavanja 15.oktobra, međunarodnog dana slijepih , dana bijelog štapa, organizovalo značajne aktivnosti koje su imale za cilj promociju nezavisnog života slijepih osoba.

Udruženje slijepih Kantona Sarajevo , u okviru obilježavanja 15.oktobra Međunarodnog dana slijepih i 75 godina postojanja Udruženja slijepih u Sarajevu, organizovalo okrugli sto na temu: **„Uloga Udruženja slijepih u zagovaranju za bolji položaj slijepih u društvu“.**

Na ovom okruglom stolu su učestvovali aktivisti iz Udruženja.

a razgovarano je o sljedećim temama :

- radu i postignutim uspjesima udruženja od osnivanja 1948. do 1992.godine;

- radu Udruženja u toku rata 1992.-1995.godina;

- radu i postignutim rezultatima u postratnom periodu 1995.-2023.godina;

- sadašnjem položaju slijepih osoba u društvu;

- strateškim pravcima rada Udruženja u narednom periodu;

Ovaj događaj propratio je veliki broj predstavnika medija.

Isti dan organizovana je sjednica Skupštine Udruženja i zajednička večera.

U okviru obilježavanja 15.oktobra Udruženje su posjetili i predstavnici LIONS-a i tom prilokom je organizovana dodjela mobitela Iphone za 11 članova Udruženja. Mobiteli su kupljeni nakon što je u toku godine provedena akcija prikupljanja sredstava.

Udruženje slijepih kao lider organizacija u koaliciji udruženja osoba s invaliditetom u Kantonu Sarajevo je bilo tehnički organizator centralne manifestacije kojom se **obilježio 3. decembar – Međunarodni dan osoba invaliditetom**. Podršku organizovanja ove manifestacije pružio je MyRight i Caritas BiH. Na ovoj manifestaciji, koja je organizovana u Sarajevu, prisustvovali su predstavnici federalnih i kantonalnih ministarstava, javnih ustanova i fondova, delegacija Saveza slijepih Švedske, te mediji.

U sklopu obilježavanja 3.decembra organizovana su dva okrugala stola, izložba pomagala i raznih ručnih radova i priručnika svih udruženja učlanjenjih u KOO KS, kao i prijem za predstavnike politčkog i javnog života.

Moto obilježavanja 3. decembra je bio: Zajedno gradimo društvo jednakih mogućnosti.

U povodu ovih događaja predstavnici Udruženja su gostovali na medijima i davali intervjue i izjave.

### **XV- STVARANJE USLOVA ZA RAD UDRUŽENJA**

U toku 2023.godine bilo je značajnijeg ulaganja u investiciono održavanje prostora i u nabavku osnovnih sredstava. Naime, izvršena je potpuna zamjena krova nad edukacionim centrom Udruženja, jer je već više godina prokišnjavao.

Kroz projekat sa Fondom za profesionalnu rehabilitaciju i zapošljavanje OSI izvršena je nabavka savremene mašine za kopiranje i skeniranje, koja može da kopira materijale i u boji.

Krajem 2023.godine ugrađene su nove trakaste zavjese u kancelarijama i u sali edukacionog centra i zamjenjen bojler u kuhinji.

Velika pažnjaje posvećivana i nabavci raznih pomagala za slijepe, što je u određenoj mjeri unaprijedilo i rad Stručne službe.

Kroz razne projekte kupovan je kancelarijski materijal i oprema neophodna za rad Službe;

Za radnike Stručne službe organizovane su potrebne edukacije, s ciljem da se unaprijede njihova znanja.

U cilju samoodrživosti i promocije Udruženja u toku 2023.godine distribuiran je promotivni material koji je ranije pripremljen.

**XVI– RAD ORGANA I STRUČNE SLUŽBE UDRUŽENJA**

U toku 2023.godine u Udruženju su provedene značajne aktivnosti. Nastavljen je poseban angažman članova Upravnog odbora i ostalih aktivista Udruženja.

U toku 2023.godine održane su 2 sjednice Skupštine Udruženja.

Na ovim sjednicama Skupštine usvojeni izvještaji o radu Udruženja u 2022.godini i programska akta Udruženja za 2024. godinu.

Upravni odbor Udruženja održao je 9 sjednica, na kojima je raspravljao o svim pitanjima od interesa za Udruženje i njegove članove i donosio odluke, zaključke i preporuke iz svoje nadležnosti. Upravni odbor je također usvojio više pravilnika i drugih akata kojima se definišu procedure rada organa i Stručne službe.

Izvršene su izmjene i dopune Statuta Udruženja.

Pokrenuta je inicijativa za provođenje izbora u Udruženju.

U 2023. godini u Stručnoj službi bilo je zaposleno 5 radnika.

Iako je obim aktivnosti u izvještajnom periodu bio izuzetno veliki Stručna služba je sve poslove obavila kvalitetno i na vrijeme.

**XVII – FINANSIRANJE RADA I DJELOVANJA UDRUŽENJA**

I pored velikih napora finansiranje Udruženja još uvijek nije sistemski riješeno. Kanton Sarajevo je iz svog Budžeta izdvajao samo dio sredstava za finansiranje Stručne službe i režijskih troškova.

Dio sredstava obezbjedjivan je od prikupljene članarine, te iz projekata koji su realizovani u Udruženju slijepih. Nedostajuća sredstva obezbjedjivana su i od donatora i pomažućih članova, kojih je zbog postojeće situacije u Kantonu Sarajevo, i rata u Ukrajinii Gazi sve manje.

S obzirom da je Parlament Federacije BiH, u proteklom periodu, usvojio Zakon o organizacijama i reprezentativnim organizacijama OSI i CŽR, realno je očekivati da će se finansiranje ovog i sličnih udruženja, u budućnosti sistemski riješiti.

Bez obzira na navedene probleme Udruženje je u 2023.godini uspješno poslovalo, što pokazuje Finansijski izvještaj Udruženja za 2023.godinu.

PREDSJEDNICA

\_\_\_\_\_\_\_\_\_\_\_\_\_\_\_\_\_

/ Nadina Imamović/